杜甫
遣兴五首
蛰龙三冬卧，老鹤万里心。昔时贤俊人，未遇犹视今。
嵇康不得死，孔明有知音。又如垄底松，用舍在所寻。
大哉霜雪干，岁久为枯林。
昔者庞德公，未曾入州府。襄阳耆旧间，处士节独苦。
岂无济时策，终竟畏罗罟。林茂鸟有归，水深鱼知聚。
举家依鹿门，刘表焉得取。
我今日夜忧，诸弟各异方。不知死与生，何况道路长。
避寇一分散，饥寒永相望。岂无柴门归，欲出畏虎狼。
仰看云中雁，禽鸟亦有行。
蓬生非无根，漂荡随高风。天寒落万里，不复归本丛。
客子念故宅，三年门巷空。怅望但烽火，戎车满关东。
生涯能几何，常在羁旅中。
昔在洛阳时，亲友相追攀。送客东郊道，遨游宿南山。
烟尘阻长河，树羽成皋间。回首载酒地，岂无一日还。
丈夫贵壮健，惨戚非朱颜。